b'\n_START_ARTICLE_\nRadomeljska \xc4\x8deta\n_START_PARAGRAPH_\nRadomeljska partizanska \xc4\x8deta je bila ena prvih slovenskih partizanskih enot._NEWLINE_\xc4\x8ceta je bila ustanovljena na Ra\xc5\xa1ici ob preoblikovanju Kamni\xc5\xa1kega partizanskega bataljona 17. avgusta 1941. Takrat je \xc5\xa1tela 15. borcev, ki so bili predvsem iz radomeljske bojne skupine nastale julija 1941 v Kri\xc5\xa1karjevih smrekcah v Preserjah pri Radomljah. Bojna skupina je po vstaji 27. julija 1941 opravila ve\xc4\x8d uspe\xc5\xa1nih akcij. Novonastala \xc4\x8deta je pod vodstvom komandirja Janka Pelecha in politi\xc4\x8dnega komisarja Ivana Goloba delovala med \xc4\x8crnim grabnom, Tuhinjsko dolino in Kamni\xc5\xa1ko Bistrico. Njen najve\xc4\x8dji uspeh je bil 3. septembra po\xc5\xbeig Tovarne pohi\xc5\xa1tva Remec na Duplici, ki je izdelovala smu\xc4\x8di za nem\xc5\xa1ke oboro\xc5\xbeene sile.  Zaradi nem\xc5\xa1kega zasledovanja se je po boju pri \xc5\xbdi\xc4\x8dah sredi septembra umaknila \xc4\x8dez nem\xc5\xa1ko-italijansko mejo v tabor pod Molnikom (582 mnm) nad Orlami; po enem mesecu pa se je vrnila \xc4\x8dez Savo._NEWLINE_Med pripravami za odhod na bre\xc5\xbei\xc5\xa1ko obmo\xc4\x8dje, kjer naj bi pomagala prepre\xc4\x8devati izganjanje Slovencev, jo je zaradi izdaje 28. oktobra na Gol\xc4\x8daju napadla nem\xc5\xa1ka enota. Po hudem boju so jo Nemci uni\xc4\x8dili. Padlo je 10 partizanov; iz obro\xc4\x8da se jih je re\xc5\xa1ilo 5, od 4 ujetnikov pa so okupatorji 3 usmrtili kot talce. Z uni\xc4\x8denjem Radomeljske partizanske \xc4\x8dete je za\xc4\x8dasno prenehala partizanska dejavnost v kamni\xc5\xa1kem okro\xc5\xbeju.'